Δημήτρης Τερζόπουλος

Ο Δημήτρης Τερζόπουλος (αγγλ. Demetri Terzopoulos, γενν. περ. 1956) είναι γεννημένος στον Καναδά Ελληνοαμερικανός επιστήμονας υπολογιστών και επιχειρηματίας.«Terzopoulos, Prof. Demetri» στο online Who is who του Oxford University Press, τόμος του 2016 (απαιτείται συνδρομή) Σήμερα είναι «διακεκριμένος καθηγητής» της Επιστήμης υπολογιστών στη Σχολή Μηχανικών και Εφαρμοσμένης Επιστήμης στο UCLA, όπου ήταν διευθυντής του Εργαστηρίου Γραφικών και υπολογιστικής οράσεως.

Σπουδές
Ο Τερζόπουλος πήρε πτυχίο ηλεκτρολόγου μηχανικού με άριστα από το Πανεπιστήμιο ΜακΓκιλ του Μόντρεαλ το 1978 και Master στην ίδια επιστήμη από το ίδιο πανεπιστήμιο το 1980. Συνέχισε με διδακτορικές σπουδές στο Τεχνολογικό Ινστιτούτο Μασαχουσέτης (MIT), από όπου πήρε διδακτορικό στην τεχνητή νοημοσύνη το 1984 με θέμα την υπολογιστική όραση, συγκεκριμένα στις αναπαραστάσεις ορατών επιφανειών. Επιβλέποντες καθηγητές ήταν ο Σίμον Ούλμαν και Τζ. Μάικλ Μπρέιντυ.Demetri Terzopoulos CV, UCLA

 Σταδιοδρομία και έρευνα 
Μετά το διδακτορικό του, ο Τερζόπουλος απασχολήθηκε ως ερευνητής στο Εργαστήριο Επιστήμης υπολογιστών και Τεχνητής Νοημοσύνης του MIT και ως επικεφαλής προγράμματος στα ερευνητικά κέντρα της Schlumberger στο Πάλο Άλτο (Καλιφόρνια) και στο Όστιν (Τέξας). Κατόπιν έγινε καθηγητής στο Πανεπιστήμιο του Τορόντο και στο Ινστιτούτο Κούραντ Μαθηματικών Επιστημών του Πανεπιστημίου της Νέας Υόρκης. Στη συνέχεια πήγε στην Καλιφόρνια, στο UCLA, όπου και ολοκλήρωσε τη σταδιοδρομία του ως «διακεκριμένος καθηγητής» (την ύψιστη διάκριση για μέλη του διδακτικού προσωπικού στο Πανεπιστήμιο της Καλιφόρνια) από το 2012.

Το 2016 ο Τερζόπουλος συνίδρυσε την «VoxelCloud», μια πολυεθνική εταιρεία εφαρμογών της τεχνητής νοημοσύνης στη φροντίδα υγείας, με γραφεία στο Λος Άντζελες και τη Σαγκάη.

Τα ερευνητικά ενδιαφέροντα του Τερζόπουλου είναι κυρίως στα πεδία: γραφικά υπολογιστών, υπολογιστική όραση, ιατρική απεικόνιση, σχεδιασμός με τη βοήθεια υπολογιστή και τεχνητή νοημοσύνη / τεχνητή ζωή. Υπήρξε συγγραφέας ή συν-συγγραφέας άνω των 400 επιστημονικών δημοσιεύσεων,μεταξύ των οποίων και αρκετών βιβλίων, που αφορούν τα παραπάνω πεδίαΕκδόσεις του Δημήτρη Τερζόπουλου καταλογογραφημένες στη βιβλιογραφική βάση δεδομένων Scopus. Επίσης έχει δώσει περισσότερες από 500 διαλέξεις ως προσκεκλημένος ομιλητής σε όλο τον κόσμο.

 Τιμητικές διακρίσεις 
 Στην απονομή των 78ων Βραβείων της Αμερικανικής Ακαδημίας Κινηματογράφου το 2006 ο Τερζόπουλος κέρδισε το «Όσκαρ Τεχνικού Επιτεύγματος» από την Αμερικανική Ακαδημία Κινηματογραφικών Τεχνών και Επιστημών από κοινού με τον Τζων Πλατ για «το πρωτοποριακό έργο τους στις βασισμένες στη φυσική πραγματικότητα τεχνικές υπολογιστή για τη ρεαλιστική προσομοίωση των ρούχων σε κινηματογραφικές ταινίες». Επιπλέον, η ανακοίνωσή τους το 1987 στο Συνέδριο ACM SIGGRAPH με τίτλο «Elastically deformable models» αναγνωρίσθηκε από την Ακαδημία ως «ένα ορόσημο στα γραφικά υπολογιστή, εισάγοντας την έννοια των βασισμένων στη φυσική πραγματικότητα τεχνικών για την προσομοίωση των κινούμενων και παραμορφούμενων αντικειμένων».Academy Awards for 2006, στην Internet Movie Database
 Διεθνές Βραβείο IEEE PAMI Διακεκριμένου ερευνητή στην υπολογιστική όραση το 2007 για «την πρωτοπόρο έρευνα διαρκείας πάνω στα παραμορφώσιμα μοντέλα και τις εφαρμογές τους».ICCV 2007: Eleventh IEEE International Conference on Computer Vision , rutgers.edu Ο όρος «παραμορφώσιμα μοντέλα» (αγγλ. Deformable Models) τον οποίο εισήγαγε ο ίδιος ο Τερζόπουλος στις έρευνές του πάνω στην υπολογιστική όραση και γραφικά παρατίθεται στον IEEE Thesaurus και στην IEEE Taxonomy (Systems engineering and theory → Modeling → Deformable models).
 Υποτροφία Γκούγκενχαϊμ, gf.org, 2009 το 2009.
 Βραβείο Helmholtz του Διεθνούς Συνεδρίου Υπολογιστικής Οράσεως (ICCV) το 2013
 Εταίρος της Βασιλικής Εταιρείας (FRS) του Λονδίνου από το 2014.
 Εταίρος της Βασιλικής Εταιρείας του Καναδά (FRSC)
 Εταίρος του Καναδικού Ινστιτούτου Προηγμένων Ερευνών (CIFAR).
 Βραβείο «Πρωτοπόρου των υπολογιστών» του Ινστιτούτου Ηλεκτρολόγων και Ηλεκτρονικών Μηχανικών (IEEE) το 2020 «για ηγετικό ρόλο στην ανάπτυξη της υπολογιστικής οράσεως, των γραφικών υπόλογιστών και της ιατρικής απεικονιστικής μέσω πρωτοποριακής έρευνας που βοήθησε στην ενοποίηση αυτών των πεδίων και έχει επίδραση σε συγγενείς ειδικότητες μέσα και πέρα από την επιστήμη υπολογιστών».
 «Βραβείο επιτεύγματος» της Καναδικής Εταιρείας Επικοινωνίας Ανθρώπου-υπολογιστή (CHCCS) το 2023 για τις «πρωτοποριακές και συνεχείς συνεισφορές του στα γραφικά υπολογιστών κατά τη διάρκεια σχεδόν τεσσάρων δεκαετιών».

Παραπομπές

 Εξωτερικοί σύνδεσμοι 
 Προσωπική σελίδα
 Βιογραφικό σημείωμα
 «Η επιστήμη στο κόκκινο χαλί» – Ο Demetri Terzopoulos στο Discovery Channel Canada (από το YouTube)

Κατηγορία:Έλληνες επιστήμονες υπολογιστών
Κατηγορία:Ελληνοαμερικανοί επιστήμονες
Κατηγορία:Εταίροι της Βασιλικής Εταιρείας
Κατηγορία:Απόφοιτοι του MIT